RESULTAT DE LA REUNIÓ ENTRE SINDICATS I DIRECCIÓ SOBRE L’ERO DE SEAT

L’acord al qual han arribat els sindicats CCOO i UGT amb la direcció de Seat ha permès reduir el nombre de treballadors i treballadores de l’empresa afectades per l’Expedient de Regulació d’Ocupació (ERO), que va presentar la direcció a principis de novembre i que inicialment afectava a 1.346 persones.

CCOO valora positivament el resultat de la negociació, però recorda que aquest és només el primer pas, que servirà per establir les bases per garantir el futur de l’empresa i la marca integral Seat, i que cal vetllar perquè l’empresa compleixi i desenvolupi el pla industrial, que preveu una inversió de 3.000 milions d’euros en els propers 5 anys, per fer front a les produccions i inversions previstes.

Amb l’acord signat les dades són les següents:

ü	L’ERO s’ha reduït en 390 persones, que continuaran treballant a l’empresa gràcies a l’ampliació de la borsa d’hores en 5 dies més i la condonació de 5 dies, quedant establerta en un màxim de 35 hores. En cas que aquesta mesura de flexibilitat no fos suficient durant el 2006, l’empresa es compromet a no presentar cap ERO i a buscar una solució entre les previstes en el Conveni col·lectiu de l’empresa. En el cas que es donessin dos anys de pèrdues operatives, es retardaria un any més la negociació de la clàusula de salvaguarda.

ü	Dels 956 treballadors i treballadores restants, afectats per l’ERO, un total de 296 persones s’han acollit a les mesures voluntàries pactades per sindicats i direcció per deixar l’empresa, que són:
Ø	Baixes incentivades, especialment de persones de 58 i 59 anys
Ø	Baixes voluntàries (excedències voluntàries, baixes amb preferència de reingrés, baixes definitives amb condonació de la borsa d’hores)
Ø	Prejubilacions de treballadors/es de 59 a 62 anys, amb condonació de la borsa d’hores

ü	Als 660 treballadors i treballadores restants se’ls rescindirà el contracte, amb la possibilitat de reingrés preferent a partir dels 18 mesos i fins a un màxim de 24 mesos, amb una indemnització de 20 dies per any treballat. Existeix l’opció de decidir entre el reingrés o optar a una indemnització de 45 dies nets per any treballat. En cas que no es produeixi el reingrés, poden optar a cobrer la resta de la indemnització fins als 45 dies o acollir-se al servei d’una empresa de recol·locació.

Barcelona, 16 de desembre de 2005